Masakr u Zvorniku

**Masakr u Zvorniku** odnosi se na čin masovnog ubistva i nasilja počinjenog nad Bošnjacima i drugim nesrpskim stanovnicima Zvornika. Ovaj ratni zločin izvršile su srpske paravojne formacije (Arkanovci, Beli orlovi, snage Teritorijalne odbrane, Žute ose) početkom rata u Bosni i Hercegovini 1992. Procijenjeno je da je 40.000 Bošnjaka protjerano s područja Zvornika. To je bio drugi grad u Bosni i Hercegovini koji su silom preuzele srpske snage tokom rata. Prema Istraživačko-dokumentacionom centru u Sarajevu, u periodu od 1992. do 1995. u općini Zvornik poginulo je ili nestalo 3.936 osoba.

## Pozadina 
Prema popisu stanovništva iz 1991, općina Zvornik imala je 81.111 stanovnika: od čega su 48.208 (59,4%) bili Bošnjaci, a 30.839 (38%) Srbi. U gradu Zvorniku živjelo je ukupno 14.600 stanovnika, od čega su 8.942 (61%) bili Bošnjaci, 4.281 (29.2%) Srbi, 74 (0.5%) Hrvati i 1.363 (9.3%) stanovnika koji su se izjašnjavali da pripadaju nekoj drugoj nacionalnosti. 

Pred Sudom Bosne i Hercegovine vođeno je više postupaka za silovanja počinjena na području Zvornika 1992. U predmetu protiv Radeta Grujića pravosnažno je potvrđena presuda kojom je osuđen na šest godina zatvora za zločin protiv čovječnosti, jer je u okviru širokog i sistematičnog napada na bošnjačko civilno stanovništvo na području Zvornika i sela Liplje, u periodu od aprila do kraja jula 1992, prisilio jednu žensku osobu na seksualni odnos. U predmetu protiv Borislava Gligorevića Sud BiH ga je proglasio krivim i osudio na deset godina zatvora zato što je, kao pripadnik jedinice *Bijeli orlovi* Teritorijalne odbrane Zvornik, u više navrata silovao zatočene žene u Liplju, gdje je bilo nezakonito zatvoreno oko 400 civila; ta je presuda potom potvrđena i u žalbenom postupku.

Sud BiH je također pravosnažno potvrdio presudu Zdravku Čvoriću, rezervnom milicioneru SJB Zvornik, osuđenom na sedam godina zatvora jer je 28. jula 1992, kao čuvar u zatvoru smještenom u prostorijama Fudbalskog kluba *Divič*, uz prijetnju oružjem prisilio zatočenu bošnjačku civilku na seksualni odnos.

## Suđenje 
Međunarodni krivični sud za bivšu Jugoslaviju optužio je Vojislava Šešelja za zločine nakon okupacije Zvornika. Haški tribunal osudio je Biljanu Plavšić na 11 godina i Momčila Krajišnika na 20 godina zatvora.

Vojin Vučković, komandant Žutih osa, kao i njegov brat Duško, 1996. osuđeni su za ubistvo 17 civila u Čelopeku, predgrađu Zvornika 1992.

Tužilaštvo za ratne zločine u Beogradu 25. novembra 2005. pokrenulo je suđenje Zvorničkoj grupi (Branko Grujić, Branko Popović, Dragan Slavković, Ivan Korać, Siniša Filipović, Dragutin Dragićević i Duško Vučković). Optuženi su za ubistvo najmanje 22 i prisilno deportovanje 1822 Bošnjaka.

Darko Janković uhapšen je 4. januara 2010. zbog sumnje da je ubio najmanje 19 Bošnjaka u Čelopeku.

Beogradski sud je u junu 2010. donio presudu i osudio troje ljudi za ratne zločine u Zvorniku. Dragan Slavković osuđen je na 12 godina, Ivan Korać na devet godina i Siniša Filipović na tri godine zatvora. Četvrti osumnjičeni Dragutin Dragičević oslobođen je svih optužbi. Za tri osuđenika rečeno je da su mučili i ubili najmanje 19 od 162 ilegalno zarobljena bošnjačka civila iz Diviča u "Domu kulture" u Čelopeku.

Na suđenjima Miću Stanišiću i Stojanu Župljaninu 1. oktobra 2010, koji su bili optuženi za zločine od 1. aprila do 31. decembra 1992, u 20 općina širom Bosne i Hercegovine, uključujući i Zvornik, bivši pripadnik Srpske demokratske stranke (SDS) svjedočio je da su viši srpski zvaničnici bili obaviješteni o zvjerstvima koja su počinjena u Zvorniku.

Branko Grujić, općinski zvaničnik, i Branko Popović, bivši komandant teritorijalne odbrane, 22. novembra 2010. osuđeni su na šest i 15 godina zatvora za ulogu u Zvorničkoj grupi koja je "zatvorila, nehumano postupala i ubila oko 700 ljudi" u Zvorniku od maja do jula 1992. Presuda je utvrdila da je više od 1.600 civila moralo napustiti područje Zvornika. Od rata su pronađena i identificirana tijela 352 žrtve. Tužilaštvo za ratne zločine izjavilo je da će uložiti žalbu na presude, navodeći da su kazne "neadekvatne s obzirom na odgovornost optuženih u pogledu broja žrtava, masovnog i brutalnog karaktera zločina".

## Također pogledajte 
* Koncentracijski logor Liplje

## Reference 
Kategorija:Zvornik
Kategorija:Masakri u ratu u Bosni i Hercegovini
Kategorija:1992. u Bosni i Hercegovini
Kategorija:Masakri nad Bošnjacima
Kategorija:Masakri u Bosni i Hercegovini